Sakjane, babagan omah anyar kuwi mau wis cukup bisa kanggo bungah atine Heni lan garwane. Malah dhek acara boyongan pindah omah kae Heni ngundang tangga teparo ngiras acara syukuran. Nanging ndilalah, yen wong urip kuwi kebak panggone masalah, lha kok ngepasi wae neng omah anyare kuwi ana perangan sing mesthi gawe gidhu lan anyel atine Heni, ya kuwi bedhes-bedhes tikus sing ora dinyana-nyana saka ngendi asal papan dununge, lha kok melu boyongan pindah menyang omahe Heni. Lan tumekané bedhes-bedhes tikus mau ora trima siji baka siji nanging grudugan, sak brayat dijak kabeh. Heni kuwi paling jijik karo sing jenenge tikus. Lan tambah gawe anyele Heni tikus-tikus kuwi sajak ora duwe rasa wedi babar blas karo manungsa. Nalika Heni mencerengi, tikus gedhe kuwi –sing katone tikus wedok- ngadeg karo lambene umak-umik sajak nantang Heni.